Smernica Komisie 2002/80/ES
z 3. októbra 2002,
ktorou sa mení a dopĺňa smernica Rady 70/220/EHS o aproximácii právnych predpisov členských štátov o opatreniach proti znečisťovaniu ovzdušia výfukovými plynmi z motorových vozidiel
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [1], naposledy zmenenú a doplnenú smernicou Európskeho parlamentu a Rady 2001/116/ES [2], a najmä na jej článok 13 ods. 2,
so zreteľom na smernicu Rady 70/220/EHS z 20. marca 1970 o aproximácii právnych predpisov členských štátov o opatreniach proti znečisťovaniu ovzdušia výfukovými plynmi z motorových vozidiel [3], naposledy zmenenú a doplnenú smernicou Európskeho parlamentu a Rady 2000/100/ES [4], a najmä na jej článok 5,
keďže:
(1) Smernica 70/220/EHS je jednou zo samostatných smerníc postupu typového schvaľovania stanoveného smernicou 70/156/EHS.
(2) Smernica 70/220/EHS zaviedla metódu kontroly zhody vozidiel v prevádzke. Mal by sa definovať druh dát, ktoré by mal výrobca zhromažďovať a predkladať ako základ pre typovo schvaľovací orgán na účely overenia, či vozidlo zodpovedá požiadavkám smernice 70/220/EHS týkajúcim sa nevyhnutnej doby životnosti. Mala by sa doplniť definícia vozidla, ktorého emisie by sa mohli považovať za odchylné v prípade, že sa reprezentatívna vzorka typu vozidiel podrobí testovacím a štatistickým analýzam, aby sa potvrdili emisné vlastnosti daného typu.
(3) By sa mali zaviesť technické opatrenia na typové schválenie výmenných katalyzátorov ako samostatných technických jednotiek na zabezpečenie ich emisných vlastností a prípadne aj ich kompatibility s palubným diagnostickým systémom vozidla (OBD), pre ktoré je určený. V členských štátoch by sa mali zaviesť opatrenia na podporu ich presadzovania prostredníctvom označovania a balenia výmenných katalyzátorov, ako aj pôvodných katalyzátorov. Okrem toho by sa mali pred zavedením tejto smernice vyžadovať doplňujúce informácie priložené ku katalyzátorom, ktoré boli vyrobené a predávané v spoločenstve.
(4) Smernica 70/220/EHS zaviedla ustanovenia pre OBD systémy, aby sa zabezpečilo, že vývoj náhradných dielov, ktoré sú rozhodujúce pre správne fungovanie OBD systému, nebude obmedzený nedostupnosťou prislúchajúcich informácií vzťahujúcich sa k OBD, mali by sa zaviesť predpisy, ktoré budú od výrobcu vyžadovať sprístupnenie takých relevantných informácií pre typovo schvaľovací orgán.
(5) Technické požiadavky týkajúce sa koncepcie oznamovania funkčnej poruchy sú vyjasnené tak, že za poruchu sa považuje to, keď OBD systém nie je schopný plniť základné OBD monitorovacie požiadavky tejto smernice.
(6) Je preto nevyhnutné zaviesť špecifické modifikácie na spracovanie OBD informácií tak, aby boli odlíšené vozidlá poháňané benzínom a plynom.
(7) Kvôli krátkemu času, ktorý zostáva do 1. januára 2003, odkedy by nové vozidlá poháňané plynom mali byť vybavené OBD systémom, je potrebné povoliť typové schválenie vozidiel poháňaných plynom a vykazujúcich menšie nedostatky, ktoré môžu vzniknúť pri alebo pred typovým schválením. Typovo schvaľovací orgán môže tiež vydať rozšírenie osvedčenia o typovom schválení pre vozidlá, ktoré už boli typovo schválené v prípadoch, keď sa u vozidiel v prevádzke následne zistili nedostatky v OBD systéme. Také rozšírenie nemôže byť vydané pri úplnom funkčnom výpadku OBD systému. Malo by sa špecifikovať obdobie, v rámci ktorého musia byť schvaľovacím orgánom stanovené nedostatky odstránené u nových vyrobených vozidiel.
(8) Smernica 70/220/EHS by sa mala aktualizovať tak, aby sa zohľadnil technický pokrok a najmä nové definície viac na normy orientovanejších diagnostických poruchových kódov, výrobne špecifických diagnostických poruchových kódov a nových hexadecimálnych kódov ako aj normyISO 15031-6 a normy SAE J2012, ktoré boli aktualizované.
(9) Smernica Európskeho parlamentu a Rady 98/70/ES z 13. októbra 1998 týkajúca sa kvality benzínu a nafty, ktorou sa mení a dopĺňa smernica Rady 93/12/EHS [5], zmenená a doplnená smernicou Komisie 2000/71/ES [6], vyžaduje aby benzínové a naftové motorové palivá predávané v spoločenstve od 1. januára 2005 mali maximálny obsah síry 50 mg/kg (ppm). Referenčné palivá používané pri testoch typového schvaľovania vo vzťahu na emisné limity platné od roku 2005 by sa mali predefinovať, aby v prípade potreby lepšie odrážali obsah síry, aromatických uhľovodíkov a kysličníkov v benzínových a naftových palivách, ktoré by mali byť na trhu dostupné od roku 2005 a mali by ich používať vozidlá s moderným emisným riadiacim systémom alebo s technológiou s benzínovým motorom s priamym vstrekovaním (GDI "gasoline direct - injection)".
(10) Smernica 70/220/EHS by sa preto mala príslušne zmeniť a doplniť.
(11) Opatrenia predpokladané v tejto smernici sú v súlade so stanoviskom Výboru pre prispôsobenie technickému pokroku, ustanoveným smernicou 70/156/EHS,
PRIJALA TÚTO SMERNICU:
Článok 1
1. Článok 1 smernice 70/220/EHS sa nahrádza takto:
"Článok 1
Na účely tejto smernice:
a) "vozidlo" znamená ktorékoľvek vozidlo definované v časti A prílohy II k smernici 70/156/EHS,
b) "vozidlo poháňané LPG alebo NG" znamená vozidlo vybavené špecifickým zariadením používajúcim vo svojom pohonnom systéme LPG alebo NG. Také vozidlo na LPG alebo NG môže byť konštruované ako jednopalivové vozidlo alebo dvojpalivové vozidlo;
c) "jednopalivové vozidlo" znamená vozidlo, ktoré je konštruované hlavné na stály chod na LPG alebo NG, no môže mať aj benzínový systém na núdzové účely alebo na účely štartovania a objem jeho benzínovej nádrže nie je väčší než 15 litrov;
d) "dvojpalivové vozidlo" znamená vozidlo, ktoré môže byť poháňané čiastočne benzínom a čiastočne aj LPG alebo NG"
.
2. Prílohy I, II, III, IX, IXa), X, XI a XIII sa menia a dopĺňajú v súlade s prílohou k tejto smernici.
Článok 2
1. Ak vozidlá spĺňajú požiadavky smernice 70/220/EHS, zmenené a doplnené touto smernicou, členské štáty s účinnosťou od 1. júla 2003 nesmú:
a) odmietnuť udeliť ES typové schválenie podľa článku 4 ods. 1 smernice 70/156/EHS alebo
b) odmietnuť udeliť národné typové schválenie alebo
c) zakázať registráciu, predaj alebo uvedenie do prevádzky vozidiel, podľa článku 7 smernice 70/156/EHS.
2. Ak typ nového vozidla nespĺňa ustanovenia smernice 70/220/EHS, zmenené a doplnené touto smernicou, s účinnosťou od 1. júla 2003 členské štáty už nesmú naďalej udeliť:
a) ES typové schválenie podľa článku 4 ods. 1 smernice 70/156/EHS alebo
b) národné typové schválenie.
Členské štáty však môžu naďalej udeliť typové schválenia podľa prvého pododseku, keď sa použije článok 8 ods. 2 smernice 70/156/EHS.
3. Ak vozidlá nespĺňajú ustanovenia smernice 70/220/EHS, zmenené a doplnené touto smernicou, členské štáty musia:
a) považovať osvedčenia o zhode vydané podľa smernice 70/156/EHS pre nové vozidlá za naďalej neplatné na účely článku 7 ods. 1 uvedenej smernice a
b) odmietnuť registráciu, predaj alebo uvedenie do prevádzky nových vozidiel, pre ktoré nebolo vydané platné osvedčenie o zhode podľa smernice 70/156/EHS, pokiaľ sa neuplatnia ustanovenia článku 8 ods. 2 smernice 70/156/EHS.
4. Odsek 3 sa uplatní s účinnosťou od 1. januára 2006 na:
a) vozidlá kategórie M, okrem vozidiel, ktorých maximálna hmotnosť je väčšia než 2500 kg a
b) vozidlá kategórie N1 triedy I.
Odsek 3 sa uplatní s účinnosťou od 1. januára 2007 na:
a) vozidlá kategórie N1 triedy II a III, definované v bode 5.3.1.4. tabuľky v prílohe I k smernici 70/220/EHS a
b) vozidlá kategórie M, ktorých maximálna hmotnosť je väčšia než 2500 kg.
Článok 3
1. U nových výmenných katalyzátorov určených pre vozidlá, ktoré boli typovo schválené podľa smernice 70/220/EHS, zmenenej a doplnenej touto smernicou, členské štáty s účinnosťou od 1. júla 2003 nesmú:
a) odmietnuť udeliť ES typové schválenie podľa článku 4 ods. 1 smernice 70/156/EHS alebo
b) zakázať ich predaj a montáž vo vozidle.
2. Členské štáty s účinnosťou od 1. júla 2003 nesmú naďalej udeliť ES typové schválenie podľa článku 4 ods. 1 smernice 70/156/EHS pre nový výmenný katalyzátor, ak nie je typovo schválený v súlade so smernicou 70/220/EHS, zmenenou a doplnenou touto smernicou.
3. Členské štáty môžu naďalej povoliť predaj a montáž nových výmenných katalyzátorov vo vozidlách v prevádzke, ktorým bolo ako samostatnej technickej jednotke typové schválenie udelené pred nadobudnutím účinnosti smernice.
Článok 4
Do 1. júla 2005 musia výrobcovia uskutočniť opatrenia týkajúce sa zabezpečenia doplňujúcich informácií buď priamo na mieste predaja, alebo u distribútora, ktoré sa budú týkať všetkých nových katalyzátorov uvedených do predaja v EÚ pred nadobudnutím účinnosti tejto smernice a nevyhovujúcich akýmkoľvek iným spôsobom požiadavkám stanoveným v smernici Komisie 98/77/ES [7].
Doplňujúce informácie uvedené v prvom odseku musia spĺňať podmienky stanovené v bode 7 prílohy XIII k tejto smernici.
Článok 5
Od dátumu nadobudnutia účinnosti tejto smernice ustanovenia uvedené v bode 7 prílohy I k smernici 70/220/EHS, zmenené a doplnené touto smernicou, so zvláštnym zreteľom na zhodu vozidiel v prevádzke, platia pre všetky vozidlá, ktoré boli typovo schválené podľa požiadaviek smernice 70/220/EHS, zmenenej a doplnenej smernicou Európskeho parlamentu a Rady 98/69/ES [8] alebo ďalšími smernicami.
Článok 6
1. Členské štáty do 31. mája 2003 prijmú a uverejnia právne a správne ustanovenia potrebné na dosiahnutie súladu s touto smernicou. Okamžite o tom budú informovať Komisiu.
Tieto ustanovenia budú uplatňovať s účinnosťou od 1. júna 2003.
Keď členské štáty prijmú uvedené ustanovenia, zahrnie sa do nich odkaz na túto smernicu alebo ich takýto odkaz bude sprevádzať v prípade ich oficiálneho uverejnenia. Členské štáty určia, ako sa takýto odkaz uvedie.
2. Členské štáty oznámia Komisii znenie základných ustanovení vnútroštátneho práva, ktoré prijali v oblasti upravenej touto smernicou.
Článok 7
Táto smernica nadobúda účinnosť tretí deň po jej uverejnení v Úradnom vestníku Európskych spoločenstiev.
Článok 8
Táto smernica je adresovaná členským štátom.
V Bruseli 3. októbra 2002